Kommissionens forordning (EF) nr. 1474/2003

af 20. august 2003

om fastsættelse for produktionsåret 2003/04 af støtten til dyrkning af druer bestemt til produktion af tørrede druer af bestemte sorter og af støtten til genbeplantning af vindyrkningsarealer, der er angrebet af phylloxera

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved Kommissionens forordning (EF) nr. 453/2002(2), særlig artikel 7, stk. 5, og

ud fra følgende betragtninger:

(1) Artikel 7, stk. 1, andet afsnit, i forordning (EF) nr. 2201/96 indeholder kriterierne for fastsættelsen af støtte til dyrkning af druer bestemt til produktion af tørrede druer af sultanas- og Moscatelsorterne og af korender.

(2) I henhold til artikel 7, stk. 1, tredje afsnit, i forordning (EF) nr. 2201/96 er der mulighed for at graduere støtten alt efter, hvilken druesort der er tale om, og under hensyntagen til andre faktorer, der kan indvirke på udbyttet. For så vidt angår sultanas bør støtten derfor også gradueres for de arealer, der er angrebet af phylloxera.

(3) I produktionsåret 2002/03 blev der ved kontrollen af de arealer, der anvendes til dyrkning af de druesorter, der er nævnt i artikel 7, stk. 1, første afsnit, i forordning (EF) nr. 2201/96, ikke konstateret nogen overskridelse af det maksimale garantiareal, der er fastsat i artikel 2, stk. 1, i Kommissionens forordning (EF) nr. 1621/1999 af 22. juli 1999 om gennemførelsesbestemmelser til Rådets forordning (EF) nr. 2201/96 for så vidt angår støtte til dyrkning af druer bestemt til produktion af tørrede druer af bestemte sorter(3), senest ændret ved forordning (EF ) nr. 1880/2001(4).

(4) Støtten til dyrkning af de nævnte druer bør fastsættes for produktionsåret 2003/04.

(5) Støtten til de producenter, der genbeplanter deres vindyrkningsarealer for at bekæmpe phylloxera, bør ligeledes fastsættes i henhold til artikel 7, stk. 4, i forordning (EF) nr. 2201/96.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -

UDSTEDT FØLGENDE FORORDNING:

Artikel 1

1. For produktionsåret 2003/04 fastsættes den produktionsstøtte, der er nævnt i artikel 7, stk. 1, i forordning (EF) nr. 2201/96, til:

a) 2806 EUR/ha for de arealer, der anvendes til dyrkning af druer af sultanassorten, og som er angrebet af phylloxera eller genbeplantet for mindre end fem år siden

b) 3847 EUR/ha for de øvrige arealer, der anvendes til dyrkning af druer af sultanassorten

c) 3391 EUR/ha for de arealer, der anvendes til dyrkning af korender

d) 969 EUR/ha for de arealer, der anvendes til dyrkning af druer af Moscatelsorten.

2. For produktionsåret 2003/04 fastsættes den støtte til genbeplantning, der er nævnt i artikel 7, stk. 4, i forordning (EF) nr. 2201/96, til 3917 EUR/ha.

3. I henhold til artikel 7, stk. 4, andet punktum, i forordning (EF) nr. 2201/96 kan den støtte, der er fastsat i stk. 1 i nærværende artikel, ikke udbetales, hvis der udbetales støtte i henhold til stk. 2.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. august 2003.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 29.

(2) EFT L 72 af 14.3.2002, s. 9.

(3) EFT L 192 af 24.7.1999, s. 21.

(4) EFT L 258 af 27.9.2001, s. 14.